
     Forord
    
   

   
    Atle Dyregrov og Magne Raundalen, Klinikk for krisepsykologi, Bergen
   

   
    I mange tiår har vårt senter arbeidet for å formidle fagkunnskap om barn og familier som opplever sykdom, død og andre livskriser. Vi har skrevet bøker, bokkapitler, kronikker og holdt kurs for barnehager og skoler for å øke både fagfolks og befolkningens kunnskap om hvordan barn kan møtes når livet blir spesielt vanskelig. Vi tilhører seniorgenerasjonen som satte barn i krise på kartet. Vi kan huske en tid da et barn som døde, ikke ble nevnt i barnehage eller skole i ettertid. Små barn ble av fagfolk antatt ikke å sørge. Vi husker med gru fortellinger om at pulten til elever som døde, ble båret ut om ettermiddagen – og det var det. Det varmer oss at yngre faglige stemmer videreutvikler barneperspektivet for de minste barna og viderefører åpen, ærlig og direkte kommunikasjon som basis for ivaretakelse av barn i vanskelige situasjoner. Boken du holder i hendene, representerer kunnskapsformidling på en fantastisk fin måte.
   

   
    Heidi Wittrup Djup har virkelig erfaringsbredde, både faglig og personlig. Som hun selv skriver om i boken, mistet hun sin far da hun var 14 år. Det gir henne en egenopplevelse som hun har brukt klokt og nennsomt i sin formidling i denne boken og gjennom sin kursvirksomhet. Så har hun møtt barna, enten de har mistet, levd med sykdom, kommet som flyktninger eller opplevd harde vilkår i familien. Hun har hjulpet, trøstet og støttet barn og deres familier, men i tillegg kjempet for deres rettigheter både i sitt terapeutiske arbeid og ikke minst som medlem av Norsk psykologforenings menneskerettighetsutvalg. Hun er også en pådriver for bedrede vilkår for utsatte barn gjennom kronikker, podkaster og intervjuer og debatter i media.
   

   
    I denne boken skriver hun nært og godt om barnehagebarns reaksjoner og behov, om hvordan foreldres situasjon kan vanskeliggjøre en god foreldre­rolle, og om hvordan personell i barnehagen kan støtte barna og deres foreldre når livet blir vanskelig. Hun skriver praktisk og konkret med mange eksempler på samtaler som kan tas med barn og foreldre. Dette gjør boken til en svært viktig kunnskapskilde for de som møter utsatte små barn i hverdagen. Boken er en uvurderlig kilde til å bygge bedre beredskap og bedre hjelp og støtte til barn og familier som opplever ulike krisesituasjoner.
   

   
    Dere som arbeider i barnehage, muliggjør stabilitet og struktur i barns hverdag når de lever med usikkerhet og uvisshet i sine liv. Dere gir trygghet i en situasjon da barna er urolige for hva som skjer med personer de er glad i, enten det gjelder sykdom eller vold, eller om de mister en kjær person.
   

   
    Norge, i likhet med Sverige, har en lovgivning hvor barn blir anerkjent som pårørende ved alvorlig sykdom og død. Det avspeiler at vi som nasjon har et barneperspektiv som anerkjenner deres rett til god oppfølging, assistanse og hjelp i tråd med FNs Barnekonvensjon. Gjennom tiår har vi i Norge etablert en kultur som innebærer at barn snakkes åpent og direkte med når krisen rammer. Vi tilstreber at barn informeres åpent og sannferdig om alvorlig sykdom og død, at de inkluderes i ritualer når døden inntreffer, og at de følges opp i ettertid. I et spesialnummer av «Journal of Pediatric Psychology» (Schepers, 2019) beskrives det hvordan dette «truth telling»-prinsippet gradvis har blitt akseptert og anbefalt i industrialiserte land. Heidis bok står trygt plantet i denne tradisjonen – den tar små barns behov for å bli hørt, informert og støttet på alvor.
   

   
    En bok med barnehagen som direkte adresse har spesiell betydning. Av flere grunner. For det første fordi den understreker et ansvar også for de minste barna. De blir ofte forsømt i godviljens navn fordi de er for små og skal skånes best mulig. Denne utveien setter forfatteren her en velsignet klar bom for. De minste barna skal bli sett, hørt og tatt på fanget når kriser, tap og sorg har kommet innenfor hjemmets dør. Ikke minst gir det barnehagelærerne med sin brede erfaring og kunnskap mulighet til å gi varm støtte til dem som nå er barnet nærmest.
   

   
    Alt som blir skrevet i boken om trygge rammer for omsorg for små barn, er av største viktighet, men vi blir i tillegg minnet på at også små barn har et språk. De kan også trenge knagger hvor de kan henge fra seg både unødig frykt og ikke minst skadelig forvirring. Etter vår oppfatning er forvirrende krise- og sorgsituasjoner underkjent faglig, fordi de ryster hele relasjonen.
   

   
    For oss som har holdt på en stund, kjenner vi igjen våre veivisere som understreket betydningen av å gjøre kriser begripelige, så langt forstanden rekker. Og vi laget slagordet «respekt for barnets forstand». At det vondeste som skjedde, ble håndterbart, det vil si at det kunne snakkes om at noen var død og aldri kom tilbake.
   

   
    På et kurs nylig kom en barnehagelærer med et spørsmål i forbindelse med en 2 ½-åring som hadde mistet faren etter selvmord. Barnet hadde bare fått forklart fra moren at farens hjerte hadde stoppet, og at da kunne ikke kroppen leve lenger. Hvordan skulle det formidles at det var selvmord? Selv om vi ikke hadde et svar på rede hånd, var det en viktig påminnelse om å gi bedre forståelse da vi fikk vite at det lille barnet var spesielt opptatt av om noen kunne stoppe sitt eget hjerte.
   

   
    I møtet med barnehagebarna gjennom denne boken blir vi stadig minnet om å ha «antennene høyt oppe» og lytte så barn snakker og snakke så barn lytter. Gi barnet muligheter til å tumle trygt med sine mange og plagsomme tanker, åpne opp, som en av våre veivisere understreket. Ofte har vi kunnet observere den beste nærhet og omsorg i kriser, selvsagt viktigst, men også at det har skortet på å være forberedt på spørsmål og kunne gi viktige forklaringer etter hvert som barna blir større.
   

   
    Når vi som skriver dette forordet har vært opptatt av omsorg og forklaringer til barn i krisesituasjoner, hentet vi inspirasjon fra banebrytende forgjengere. Vi gledes over den erfaringsbygging og de perspektiver som Heidi og hennes generasjon representerer. Hun evner å formidle nye og utvidede tanker og perspektiver til alle dere i barnehagene som sammen med familien representerer omsorgskjeden for nasjonens barn. Denne boken, og arbeidet langs dens linjer videre, er spesielt viktig og tilpasset vår tid. Hovedomsorgen for nasjonens barn er delt mellom familie og barnehage for de aller fleste barn fra ettårsalderen. Det er av største betydning å skape helhet og sammenheng i omsorgskjeden. Det vil si at de der hjemme får viktige budskap fra barnehagens ansatte, og at de for barnets beste etablerer en åpen dialog og invitasjon til å meddele det viktigste fra hjemmefronten.

